khistorydata/jeongjo-sjw-relations huggingface dataset:
정조 1년
兵曹判書金鍾秀疏曰。伏以。臣於昨日政。同知中樞府事望。以李宜哲首擬蒙點矣。追聞宜哲方在奪告身中。而夜中忽遽。未及照檢。莫重政望。做錯至此。惶恐之極。無地自容。玆敢露章首實。伏乞聖明。勘臣之罪。仍命原望筒勿施。以嚴公法焉。答曰。省疏具悉。一時做錯。庸何傷乎。原望勿施。卿其勿辭行公。
정조 1년
丁酉十月初五日辰時。上御誠正閣。都承旨入侍時。行都承旨洪國榮。記事官柳孟養林錫喆徐龍輔。以次進伏訖。國榮曰。夜間聖體。若何。上曰。一樣矣。國榮曰。去夜寢睡。何如。上曰。善寢矣。上曰。昨政守令。何不盡爲謝恩乎。國榮曰。夜深後下批。似未及聞知。故未得肅謝矣。上曰。注書出去。昨政守令之未謝恩者。催促謝恩事。分付。國榮曰。頃以同副之有實恙仰達。而右承旨李義翊。亦有身病。實難行公云。合有變通之道矣。上曰。若有實病。則何必强迫。命書傳敎曰。右承旨同副承旨。聞有實恙云。許遞。新除授承旨。牌招察任。上曰。承旨前望單子入之。出榻敎賤臣承命而出。持承旨前望進前。上落點李鎭衡李秉模。上曰。留待守令入侍。出榻敎命退去。諸臣以次出。
정조 1년
丁酉十月初五日巳時。上御熙政堂。留待守令入侍時。右承旨徐有防。記事官鄭東浚。記事官林錫喆徐龍輔。寧邊府使李敬懋。昌城府使田文顯。碧潼郡守李潤慶。郭山郡守盧弼相。以次進伏訖。上曰。守令進前。寧邊府使李敬懋等進伏。上下詢職姓名及履歷。仍命誦七事訖。上曰。近來邑弊民瘼。到底同然。爾等須體予擇送之意。以盡救弊安民之方焉。仍命守令先退。上命書傳敎曰。西邑守令。一倂待明朝辭朝。皆令卽速交代。又命書兵曹草記批答及兵曹判書金鍾秀疏批訖。仍命退。承史以次退出。
정조 1년
丁酉十月初五日未時。上御誠正閣。藥房副提調持加減交濟湯入侍時。副提調洪國榮。記事官柳孟養林錫喆徐龍輔。醫官慶絢。以次進伏訖。絢奉湯劑進前。上進御。上曰。明日江華史閣修改之行。翰林誰爲下去。國榮曰。林錫喆下去云矣。上曰。西邑許多守令之拿來時。府隷多數下去。則沿路之貽弊必不少。待待命拿囚無妨。故草記批答。已下敎矣。國榮曰。此可爲大段省弊矣。上曰。義州府尹薦望。何至今不爲入啓乎。國榮曰。連爲催促而尙今遲延矣。命讀禁府草記。國榮讀奏訖。命退去。諸臣以次出。
정조 1년
丁酉十月初五日酉時。上御誠正閣。都承旨入侍時。行都承旨洪國榮。記事官柳孟養林錫喆徐龍輔。以次進伏訖。上曰。御史書啓中報營加分云者。果是礙眼。而其他守令之褒啓者。都是浮過。龍川永柔兩守令論罪。未免沒實。身爲使奉殊欠誠實。國榮曰。報營之說。初何可登諸奏御文字乎。似是生疎之致矣。上曰。前監司之許多穀包。不使朝廷知之。任自許分。此何事也。極爲慨然。國榮曰。許多穀之輕許加分。事涉率爾矣。命讀狀啓。命書判付訖。命退去。諸臣以次出。
정조 1년
丁酉十月初五日初更。上御誠正閣。同副承旨入侍時。同副承旨李秉模。記事官鄭東浚。記事官林錫喆徐龍輔。以次進伏訖。上命書傳敎曰。再明日文殿試懸題後親臨武殿試時。當自光範門由靑陽門。該房以此知悉。上曰。今番御史之書啓。全不成樣。報營加分邑加分等說。尤極駭然。實非擇送之意。奉使無狀之罪。在所難免矣。秉模曰。書啓雖未及見之。而以報營加分等說。登諸奏御文字。尤極駭然矣。上曰。注書出去。武科殿試擧子錄名單子持入。賤臣承命而出。捧進單子。上命秉模讀奏單子訖。上曰。武科殿試擧子中再次赴殿試人及三次赴殿試人。竝書入。仍命退。承史以次退出。
정조 1년
行都承旨洪國榮藥院直。左承旨李亨逵坐。右承旨徐有防坐。左副承旨徐逈修坐直。右副承旨吳載紹坐。同副承旨李秉模坐直。注書柳孟養藥院直鄭東浚仕直。事變假注書閔孝克仕。
정조 1년
徐有防啓曰。明日再明日冬享大祭相値。視事頉稟。傳曰。允。
정조 1년
徐逈修啓曰。大司憲趙時俊。持平安廷玹姜彝正呈辭。執義洪彦喆。掌令兪彦鏶金鍾厚在外。今日以監察茶時之意。敢啓。傳曰。知道。
정조 1년
李亨逵啓曰。右副承旨李鎭衡。今日不爲仕進。卽爲牌招。何如。傳曰。允。
정조 1년
傳于李亨逵曰。左承旨馳詣宗廟奉審後。祭物祭器祭井亦爲看審。同副承旨馳詣延福殿奉審以來。
정조 1년
傳于徐有防曰。關西下直守令留待。
정조 1년
李秉模啓曰。式年文科試官望中時無職名人員。令該曹口傳付軍職。何如。傳曰。允。
정조 1년
兵曹口傳政事。副司直李義翊
정조 1년
以都摠府寶劍單子。傳于李亨逵曰。呈辭及在外摠管竝許遞。口傳差出後。單子改修整以入。
정조 1년
兵曹口傳政事。以茂林君塘爲都摠管。李柱國爲副摠管。
정조 1년
承旨前望單子。以徐逈修爲承旨。
정조 1년
有政。吏批。判書李徽之牌不進。參判徐浩修牌不進。參議鄭民始進。同副承旨李秉模進。啓曰。判書李徽之。參判徐浩修俱以病不來。小臣獨政未安。何以爲之。敢稟。傳曰。仍爲之。又啓曰。通津府使今當差出。未準朔禁軍將。竝擬。何如。傳曰。允。以宋載經爲大司諫。鄭淵淳爲正言。洪雨輔爲慶興府使。李𡊠爲戶曹參判。卞至健爲通津府使。徐致修爲濟用判官。兵批。判書金鍾秀進。參判嚴璹病。參議柳戇入直進。參知李敬養病。同副承旨李秉模進。以吳載純爲同知。曺遠振爲文兼。李漢興爲兼司僕將。柳爾冑爲尙州營將。司直宋載經李鎭衡高裕。司果崔漸亨單付。
정조 1년
李亨逵啓曰。明日親臨殿試時。兩司侍臣無進參之員。除在外外。司諫鄭宇淳。持平安廷玹姜彝正。正言李思祚。竝待開門牌招。以爲進參之地。何如。傳曰。允。
정조 1년
李秉模。以禮曹言啓曰。今十月初二日所下備忘記中。有減膳五日之命矣。五日之限。止於今日。依例自明日復舊封進之意。分付。何如。傳曰。允。
정조 1년
徐逈修。以兵曹言啓曰。直赴殿試捧承傳人標下軍張元翼等五十七人。依例許赴於明日式年殿試之意。敢啓。傳曰。知道。
정조 1년
又以刑曹言啓曰。燈燭色金壽萬金益瑞等。屢次飭敎之下。擧行慢忽。令秋曹照律事。聽傳敎矣。取考大明律制書有違條。有曰凡奉制書。有所施行。而違者杖一百。金壽萬金益瑞等。依此律勘處之意。敢啓。傳曰。知道。
정조 1년
丁酉十月初六日辰時。上御誠正閣。都承旨入侍時。行都承旨洪國榮。記事官柳孟養。記注官卜台鎭。記事官林錫喆。以次進伏訖。國榮曰。夜間聖體。若何。上曰。一樣矣。國榮曰。去夜寢睡。何如。上曰。善寢矣。上曰。右副今日亦不爲仕進乎。國榮曰。病情尙苦。姑無行公之勢云矣。命書傳敎曰。承旨李鎭衡許遞。前望單子入之。上曰。關西下直守令留待乎。知入。台鎭承命出問後回奏曰。皆留待云矣。台鎭持承旨前望進前。上落點徐逈修。命書傳敎曰。新除授承旨牌招察任。上曰。關西下直守令入侍。出榻敎賤臣承命而出。與寧邊府使李敬懋。昌城府使田文顯。碧潼郡守李潤慶。郭山郡守盧弼相進前。上曰。守令次次進前。敬懋進前。上曰。昨日已諭。而寧邊便同弊邑。下去後留意於蘇弊之道。各別善爲之。可也。敬懋對曰。昨今聖敎若是諄諄。敢不竭力乎。文顯進前。上曰。昨已諭矣。不負委任之意。下去善爲之。可也。文顯對曰。臣雖無狀。聖敎若是諄復。豈敢負國恩而不爲竭力乎。弼相進前。上曰。下去竭力爲之。可也。潤慶進前。上曰。今番則必不如前。居中着意效力。必得上題。可也。國榮曰。宣諭先自防禦使爲之乎。上曰。依爲之。國榮讀宣別諭訖。命退去。諸臣以次出。
정조 1년
丁酉十月初六日申時。上御誠正閣。藥房副提調持加減交濟湯入侍時。副提調洪國榮。記事官柳孟養。記注官金鳳顯卜台鎭。醫官慶絢。以次進伏訖。絢奉湯劑進前。上進御。以臺諫有闕政事。取稟。命書傳敎曰。政事當日爲之。上曰。守令窠幾何。國榮曰。通津慶興二窠矣。上曰。今番殿試。設布帳不爲磨鍊。兵曹之擧行。何其疎漏也。雖此等小事。每待自上飭敎。良可怪訝。國榮曰。左右月廊布帳之設。昨秋今春。皆已行之。事當自下依例擧行。而不爲磨鍊於節目中。疎漏特甚矣。命讀禮曹復膳草記。國榮讀奏訖。命退去。諸臣以次出。
정조 1년
丁酉十月初六日酉時。上御誠正閣。都承旨入侍時。行都承旨洪國榮。記事官柳孟養。記注官金鳳顯卜台鎭。以次進伏訖。上曰。卿見徐命膺之所定節目乎。關西某樣穀十餘萬石中。取其中五萬石。每年加分。以詳定價欲爲輸納京司。以藉本閣堂郞丘債下屬料錢。得無弊端乎。國榮曰。此則雖已聞之。而已知其不可爲之事矣。近者朝家大小財賦不足。則專靠於關西。此雖不得不然。許多弊端。不一而足。幾如南邑。則已極寒心。此則猶是自下不善奉行之致。而今若以奎章閣名色取耗。則不出數年。必有弊端。此則姑無論。而自朝家先自留意取耗。則駭四方之聽聞。不是小事。大凡設置本閣。直是設置官銜而已。決不可創此爲弊之擧矣。上曰。卿言誠然。正合予意矣。國榮曰。況今番關西事出。而監司守令之坐罪者。皆是留庫之擅分。而今若加分取耗。則朝令實非導率之道矣。上曰。此則予未及思矣。果如卿言。節目置之。好矣。命讀諸道狀啓訖。命退去。諸臣以次出。
정조 1년
行都承旨洪國榮藥院直。左承旨李亨逵坐。右承旨徐有防坐。左副承旨徐逈修坐直。右副承旨吳載紹坐。同副承旨李秉模坐直。注書柳孟養藥院直鄭東浚仕直。事變假注書閔李克仕。
정조 1년
徐逈修啓曰。大司憲趙時俊呈辭。執義洪彦喆。掌令兪彦鏶金鍾厚在外。持平安廷玹姜彝正牌不進。今日以監察茶時之意。敢啓。傳曰。知道。
정조 1년
以來十一日文臣殿講。取稟。傳于徐有防曰。爲之。
정조 1년
傳于徐有防曰。試官入侍科次。
정조 1년
以持平安廷玹姜彝正。司諫鄭宇淳。正言李思祚牌不進罷職傳旨。傳于李秉模曰。只推。
정조 1년
傳于徐有防曰。明日殿座時刻。以午初初刻爲之。
정조 1년
丁酉十月初七日卯時。上御誠正閣。都承旨入侍時。行都承旨洪國榮。記事官柳孟養。記注官金鳳顯卜台鎭。以次進伏訖。國榮曰。夜間聖體。若何。上曰。一樣矣。國榮曰。去夜寢睡。何如。上曰。善寢矣。國榮曰。風日頗寒。終日殿座。恐有添感之慮。伏悶。上曰。今則感氣快解。似無添傷之慮矣。國榮曰。武所命官領議政金尙喆。以身病不得入來云。合有變通之道矣。上曰。殿座後當下敎矣。上曰。注書出去。二嚴以知道答之。時刻幾至。侍衛整齊事。分付。仍命退去。諸臣以次出。
정조 1년
丁酉十月初七日辰時。上御仁政殿。文科殿試入侍時。行都承旨洪國榮。左承旨李亨逵。右承旨徐有防。左副承旨徐逈修。右副承旨吳載紹。同副承旨李秉模。記事官柳孟養鄭東浚。記注官金鳳顯卜台鎭。以次侍立訖。上具布裹翼善冠布圓領袍。乘輿由仁和門。詣仁政殿殿座。試官右議政徐命善。兵曹判書金鍾秀。漢城右尹李在簡。吏曹參議鄭民始。兵曹參議柳戇。校理鄭志儉。修撰洪明浩行四拜禮。上殿進伏訖。亨逵讀奏入門單子三十七人。上曰。儀註則以元榜東庭。直赴西庭磨鍊。而似難分排。通瀜坐之。可也。仍命書論題。惟仁人能惡人訖。命懸題。國榮曰。武所命官領議政。病不能入來云矣。上曰。左議政爲武所命官。出榻敎上乘輿由光範門入靑陽門。詣春塘臺幕次殿座。試官左議政鄭存謙。訓鍊大將張志恒。行副司直李柱國。行副司直趙英鎭。宣傳官李應爀。副校理南鶴聞。宣傳官具純。行四拜禮。以次進伏訖。上曰。挾輦軍解嚴。仍命擧子入射。上曰。注書持寶傳于文所以來。賤臣承命。捧寶而出。傳于文所承旨李亨逵。還入進伏。上謂志恒曰。元榜中有以正量。懸自不者。式年何以入格乎。志恒曰。式年則正量步數爲八十步。而今則爲百步。故似懸自不矣。有防以龍旗雨具。取稟。上曰。知道。上命書傳敎曰。侍衛軍兵雨具。上曰。排設房司鑰爲先推考。照羅赤一倂令兵判決棍。出榻敎上曰。雨勢如此。而六技中只餘銃講。殿試姑罷。待明日爲之。可也。仍還內。諸臣以次退出。
정조 1년
丁酉十月初七日申時。上御誠正閣。科次入侍時。右議政徐命善。兵曹判書金鍾秀。右尹李在簡。吏曹參議鄭民始。兵曹參議柳戇。校理洪明浩。副校理鄭志儉。左承旨李亨逵。記事官柳孟養鄭東浚。記注官金鳳顯卜台鎭。以次進伏訖。命善曰。終日勞動。聖體。若何。上曰。一樣矣。上曰。擧子果無雜亂之弊。而亦能限前呈券乎。命善曰。皆以明經之人。各自分坐。亦皆呈券。良可嘉尙矣。上曰。誠爲奇特矣。仍命考券。上曰。都承旨入侍國榮進伏。上曰。今此殿試。皆以明經之人。能皆限前呈券。良可嘉矣。國榮曰。誠爲奇特矣。考券訖。命善曰。此下四張。全不成說。不可不置之落考矣。上曰。今番雖或見屈。又有二次殿試乎。命善曰。然矣。鍾秀曰。此雖明經之人。不可以苟然充數矣。今若見屈。則似當專意製述。將有成效。其在渠輩。便同玉成矣。上命坼榜。亨逵坼榜。以次讀奏訖。國榮曰。湯劑當進御乎。上曰。入之。賤臣承命而出。與醫官慶絢。奉加減交劑湯進伏。上進御訖。仍命退。諸臣以次退出。
정조 1년
行都承旨洪國榮藥院直。左承旨李亨逵坐。右承旨徐有防坐。左副承旨徐逈修坐直。右副承旨吳載紹坐。注書柳孟養藥院直鄭東浚仕直。事變假注書閔孝克仕。
정조 1년
徐有防。以都摠府言啓曰。今日入直內三廳武兼禁軍及軍兵等。當爲中日習射。而親臨武科殿試相値。不得爲之之意。敢啓。傳曰。知道。
정조 1년
傳于李秉模曰。都承旨入侍。
정조 1년
傳于李秉模曰。明日藥房日次。問安勿爲之。
정조 1년
丁酉十月初八日辰時。上御誠正閣。都承旨入侍時。行都承旨洪國榮。記事官柳孟養。記注官金鳳顯卜台鎭。以次進伏訖。國榮曰。昨日勞動之餘。聖體。若何。上曰。一樣矣。國榮曰。去夜寢睡。何以爲之乎。上曰。善寢矣。上曰。新恩政事。何時當爲之。國榮曰。武榜出後。銓曹當取稟矣。上曰。今日則只餘銃講。日暮前當畢試乎。國榮曰。似然矣。上曰。三次殿試之人。五技旣皆無分。銃講若不入格。則當爲削科。是亦矜惻矣。國榮曰。雖甚矜惻。旣已定制。則似不可撓奪矣。上曰。今番殿試。意謂擧皆曳白矣。皆能成篇。極是奇幸之事。國榮曰。非但成篇。壯元之文。最是善作矣。上曰。四人之見落。雖是迫切。來後可有實效矣。國榮曰。然矣。命退去。諸臣以次出。
정조 1년
丁酉十月初八日午時。上詣春塘臺。武科殿試入侍時。行都承旨洪國榮。左承旨李亨逵。右承旨徐有防。左副承旨徐逈修。右副承旨吳載紹。同副承旨李秉模。記事官柳孟養鄭東浚。記注官金鳳顯卜台鎭。試官左議政鄭存謙。訓鍊大將張志恒。行副司直李柱國。行副司直趙英鎭。宣傳官李應爀。副校理南鶴聞。宣傳官具純。以次進伏。上具布裹翼善冠布圓領袍。詣幕次殿座。上曰。通津府使入侍。賤臣承命而出。與通津府使卞至健偕入進伏。上下詢職姓名及履歷。命誦七事訖。命退。仍命擧子先試放砲。放砲訖。以次進講。上曰。今番科規。六技取一技。雖一中一分人。竝許入格。而其中六技皆闕者至於六七人。而又有三赴殿試。皆闕者三人矣。殿試之三次皆闕則削科。旣有昨年復舊之下敎。勢將依定式擧行矣。存謙曰。旣有昨年定式。當依此擧行矣。志恒曰。似無變通矣。鍾秀曰。臣亦細加商量。未得好道理矣。國榮曰。法不可低昂。旣有昨年傳敎。則當遵傳敎而已。別無更議之事。而但朝家政令。每貴稱當。不務齷齪。我朝科擧。人皆知以大事。雖以古事言之。削科削榜。每必重難。大凡人之技藝。無論文武。不無長此短彼之事。則雖以文試言之。優於表工者。以策觀之則不得入格。實非難事。初越殿試。以無元工見落。再試三試。如或巧値。本無工程之文。又復見漏。亦當削科。此豈非深留聖意處乎。武科亦然。能於平射者。或有不閒於騎射者。能於講書者。又或有不善於鳥銃者。三試偶然見落。亦非難事也。若此而但以三試之法爲限。直爲削科。則亦非朝家稱當之政也。三試未參削榜之定式。卽是無才者不得倖占之意也。如或有才而巧違。無才而倖取。則不近於以弊救弊乎。志恒曰。禁將之言亦有見。臣意則勿爲定限。雖十餘次。未入格則不許唱榜。似好矣。鍾秀曰。臣則昨年傳敎。未及見之。而如無分明定式。則禁將闊狹之論。似有所見矣。上曰。昨年傳敎。似以文武殿試三次見落。則依削科定式下敎。而猶未能記誦。兵判出去。受敎取來。鍾秀持受敎進前曰。傳敎中果有定式矣。上命進之。御覽後。上曰。果有此敎矣。國榮曰。臣未敢知果是舊例之如此否乎。經國大典及續大典其他禮曹謄錄。詳考而未見分明文蹟。如此大事。有印冊之文蹟。然後遵用好矣。上曰。予亦果未見印出之文蹟矣。國榮曰。臣等亦聞殿試擧子三誠見漏。則削榜之說。而此不過只憑古老相傳之說。未見文蹟矣。不特無文蹟。考之古事。又未見列朝。以殿試擧子之三試見漏削榜之文。臣或固陋而然。下詢入侍諸臣好矣。上曰。諸臣陳之。鍾秀曰。臣等亦未見文蹟。未聞列朝分明已行之事。而只聞先輩口傳之常談矣。國榮曰。有文蹟。亦有已行之事。明載古典。則固當按而行之。以爲修擧之道。而今則異於此。而嗣服之初。政令恐或有欠於稱當平允矣。文科殿試無三試見落之人。無可論。而於武科至於三人之多。而皆是遐鄕武士。俄聞兵判之言。則以爲。渠輩亦以善射而適未入格。不無向隅之意云。臣雖不識擧子技工之果如何。而區區之忱。惟在或爲十分恰好底法令也。後來若或有掣肘反汗之事。則尤豈非銷刻之一端乎。上曰。訓將之見。卿意以爲。如何。國榮曰。訓將所奏。誠有意見。而昨年旣有定式之傳敎。則到今變改。亦非愼辭令之意。毋寧依定式爲之之爲愈矣。鍾秀曰。知申所奏。實出至誠。伏望深留聖意。不特玆事爲然。一事一令。推類則好矣。上曰。六技中騎鎗。以自不皆不試之。此一技無異不試。騎鎗代元規矩單子。則他一技改落點好矣。仍命兵判取來上之。以貫革落點訖。上曰。貫革卽帿箭貫革。其大倍於柳葉箭。貫革步。只百步。似好矣。仍命試取。有防進前稟貫革尺量。又稟矢數。執鼓訖。擧子呼名。以次發射。未入格三人。或三中或二中。僉曰。今番事。不變科制。而自然得中。甚幸矣。上曰。予之爲落科擧子悶念。幾無異於擧子之勞心矣。今則極可多幸。殿試畢。命試官先退。仍還內。諸臣以次退出。
정조 1년
丁酉十月初八日酉時。上御誠正閣。藥房副提調持加減交濟湯入侍時。副提調洪國榮。記事官柳孟養。記注官金鳳顯卜台鎭。醫官慶絢。以次進伏訖。絢奉湯劑進前。上進御。上曰。再明日則別軍職試射。不可不爲之。次對。何以爲之乎。國榮曰。若有試射之命。則次對當爲頉稟矣。上曰。久未賓對。稟處之事若積滯。則不可以試射而停次對也。國榮曰。聖敎誠然矣。試射旣非緊急之事。再明日次對後爲之。似好矣。國榮讀奏公事訖。命退去。諸臣以次出。
정조 1년
行都承旨洪國榮藥院直。左承旨李亨逵病。右承旨徐有防坐。左副承旨徐逈修坐直。右副承旨吳載紹式暇。同副承旨李秉模坐直。注書柳孟養藥院直鄭東浚仕直。事變假注書閔孝克仕。
정조 1년
徐逈修啓曰。大司憲趙時俊牌不進。執義洪彦喆。掌令兪彦鏶金鍾厚在外。持平安廷玹姜彝正牌不進。今日以監察茶時之意。敢啓。傳曰。知道。
정조 1년
以新恩政事。取稟。傳于李秉模曰。當日爲之。
정조 1년
徐有防啓曰。卽者吏曹郞廳來言。今日新恩政事命下。而判書李徽之。參判徐浩修。參議鄭民始。俱以病不來。不得開政云。判書參判參議。倂卽牌招開政。何如。傳曰。允。
정조 1년
傳于徐有防曰。訓鍊都監莫重習陣單子。中官不卽稟奏。從重推考。
정조 1년
以訓鍊都監習陣單子。傳于徐有防曰。今已日晩。明日爲之。
정조 1년
傳于徐逈修曰。當該承傳色。爲先罷職。當該司謁。令攸司科治。
정조 1년
徐有防啓曰。今此親臨春塘臺式年武科殿試時。直赴人金潤玉金一雲鄭連福鄭東哲安德新金興大鄭貴成全日臣朱世雲李學祚權邦彦金世完金武鐵李陽五李道寬朴載夏韓益漋蔡命奎陳鶴成尹聖佐崔齊華朴世厚辛漢彩崔斗碩金宗海等。錄名單子。無緣不呈。倂依例陳試之意。敢啓。傳曰。知道
정조 1년
又啓曰。臣依定式。今日進詣仁政殿月臺。入直禁軍等軍器服色點考。則皆無頉。仍以傳敎內辭意勞問。則倂好在云矣。敢啓。傳曰。知道。
정조 1년
以政官再牌啓辭。傳于李秉模曰。參議只推。與參判一體牌招開政。
정조 1년
李秉模啓曰。明日次對。兩司當爲進參。除在外傳旨未下外。大司憲趙時俊。大司諫宋載經。竝待開門牌招。何如。傳曰。允。
정조 1년
有政。吏批。判書李徽之陳疏入啓。參判徐浩修牌不進。參議鄭民始進。同副承旨李秉模進。啓曰。判書李徽之陳疏入啓。參判徐浩修牌招不進。小臣獨政未安。何以爲之。敢稟。傳曰。仍爲之。以鄭好仁爲左尹。鄭一祥爲同敦寧。沈禧爲敦寧主簿。兪彦銻爲掌樂主簿。成鼎鎭爲兵曹佐郞。朴師海爲順興府使。沈定鎭爲懷德縣監。崔致侃爲洪原縣監。典籍南述毅。內資主簿金躍海單付。以上文武科壯元。禧陵直長崔守魯。社稷直長尹孝寬單付。以上文料甲科第二三人。兵批。判書金鍾秀病。參判嚴璹病。參議柳戇病。參知李敬養入直進。同副承旨李秉模進。司直金朝潤。司果洪格曺遠振。司正安思默。李宅懋。訓鍊僉正具埱單付。
정조 1년
李秉模。以吏曹言啓曰。今此式年文科甲科第二人三人。當付七品職。而時無窠闕。生進直長中仕滿者。依例陞六後。推移付職。何如。傳曰。允。
정조 1년
徐有防。以兵曹言啓曰。依傳敎。排設房照羅赤金茂祥等三名。決棍各十度之意。敢啓。傳曰。知道。
정조 1년
又以兵曹言啓曰。五衛將鄭洛。景福宮衛將兪彦郁。俱以身病猝劇。旬月之內。差復無期。勢難供職。呈狀乞遞。宿衛輪番之任。不可久曠。竝今姑改差。何如。傳曰。允。
정조 1년
又以兵曹言啓曰。本曹佐郞柳誼身病猝重。屢度呈狀乞遞。宿衛重地。不可久曠。今姑改差。何如。傳曰。允。
정조 1년
臣敬奉聖批。馳往傳諭于京畿水原萬義里成均館祭酒臣朱德相所住處。則以爲。臣職名虛縻。不敢不陳章乞解。而向來逆變層生。至如弘鐫之凶。更出於今日。鴟鴞之詠。復作於聖世。此實天地之大變也。惟我殿下。戡大亂而行達權。終歸於古聖人大公至正之道。擧國含生。孰不欽仰。而緣臣僻處。凡於國家事。輒後時傳聞聞亦虛實相半。故一疏馳奏。辭未詳悉。今則日月稍多。益聞其前所未聞。實仰我聖上仁之至義之盡。而不覺感淚之被面。自愧聞見之後人矣。不意近侍傳批。綸音溫諄。不啻若慈父之詔迷子。臣誠感激隕越。罔知死所。惟是招徠愈勤。官銜自如。臣益不勝悶鬱焉。噫。以臣愚陋。雖不能膺命供職。豈不欲一瞻淸光。退塡溝壑。而拘馬賤疾。近益添劇。實無自力登途之勢。孤恩負德。死難瞑目。伏地涕泣。不知所達云意馳啓云云。事變假注書張至顯狀啓。
정조 1년
丁酉十月初九日辰時。上御誠正閣。都承旨入侍時。行都承旨洪國榮。記事官柳孟養。記注官金鳳顯卜台鎭。以次進伏訖。國榮曰。連日勞動。聖體。若何。上曰。一樣矣。國榮曰。去夜寢睡。何以爲之乎。上曰。善寢矣。國榮曰。明日卽臣營習陣定日也。都監習陣。旣有明日退行之命。則兩營習陣。固不可竝行。何以爲之乎。上曰。禁營習陣。則以再明日退定。可也。國榮曰。酡酪粥卽是補元之良劑。近日連爲進御乎。上曰。本不好腴膩之物。故時時小進。而終不多食矣。國榮曰。近日水剌進御多寡。比前。何如。上曰。比前大勝矣。上曰。領相之病何如云耶。國榮曰。昨今日則少差云矣。命讀兵吏曹草記。國榮讀奏訖。命退去。諸臣以次出。
정조 1년
丁酉十月初九日未時。上御誠正閣。藥房副提調持加減交濟湯入侍時。副提調洪國榮。記事官柳孟養。記注官金鳳顯卜台鎭。醫官慶絢。以次進伏訖。上曰。都提調入來乎。國榮曰。爲受醫講。朝者入來矣。上曰。右相留待事。注書出傳。命入湯劑。絢奉湯劑進前。上進御。命讀畿營請災狀啓。國榮讀奏訖。上曰。今年畿內之凶荒。皆謂無前云。而今觀道臣狀啓。則災結不至萬結。猶可幸也。國榮曰。畿農雖云失稔。而尤甚八九邑外。多是穴農。故災結猶不至夥然矣。命退去。諸臣以次出。
정조 1년
丁酉十月初九日酉時。上御誠正閣。都承旨入侍時。行都承旨洪國榮。記事官柳孟養。記注官金鳳顯卜台鎭。以次進伏訖。上曰。今日醫講時。卿往見否。國榮曰。臣則連値入侍。不得進去。故都提調及提調捧講矣。上曰。右相入侍。出榻敎賤臣承命而出。與右議政徐命善進前。命善曰。連日殿座。冒寒勞動之餘。聖體。若何。上曰。一樣矣。命善曰。近來寢睡水剌之節。何如。上曰。善爲之矣。上曰。使行何時離發乎。命善曰。二十七日拜表云矣。國榮曰。今番使行。宗臣入去。醫官一人。依例隨送乎。上曰。依爲之。命善曰。臣以司僕事。有仰達者矣。御乘全不成樣。昨年使行便貿來之馬。實無可用者。誠爲可悶。北道開市時。各場取種馬二十匹。年年貿來矣。雖曰取種。而放場之後。無實效。徒費其價。今年則定送馬醫司僕一人於北道。以取種馬價。可用於御乘者。限其價貿來。何如。上曰。卿言好矣。依爲之。上曰。領相之病。何如。命善曰。以食滯暫痛矣。昨今日則快差云矣。命退去。諸臣以次出。
정조 1년
行都承旨洪國榮藥院直。左承旨李亨逵坐。右承旨徐有防坐直。左副承旨徐逈修坐直。右副承旨吳載紹坐。同副承旨李秉模坐。注書柳孟養藥院直鄭東浚仕直。事變假注書白師謹仕。
정조 1년
徐逈修啓曰。大司憲趙時俊牌不進。執義洪彦喆。掌令兪彦鏶金鍾厚在外。持平安廷玹姜彝正呈辭。今日以監察茶時之意。敢啓。傳曰。知道。
정조 1년
傳于李亨逵曰。永宗僉使。次對同爲入侍。
정조 1년
傳于徐有防曰。大臣備局堂上引見。
정조 1년
以司諫鄭宇淳。正言李思祚鄭淵淳。持平安廷玹姜彝正牌不進罷職傳旨。傳于徐逈修曰。只推。
정조 1년
以禁衛營習陣單子。傳于徐有防曰。再明日爲之。禁將方在宿衛。訓將進去習陣。
정조 1년
徐迥修啓曰。卽伏見江原監司金履素罪人放未放啓本。則元無徒年以下應放之類。而不以此明白措辭。泛然以遠配及流三千里。論列修啓。莫重啓本。如是疎忽。事甚未安。推考警責。原啓本還爲下送。使之改修正上送。何如。傳曰。允。
정조 1년
閔孝克汰去代。以白師謹爲事變假注書。
정조 1년
以公忠水使吳載熙密符單子。傳于徐有防曰。以永宗僉使時密符仍佩。
정조 1년
傳于徐有防曰。副提調持加減交濟湯入侍。
정조 1년
徐有防啓曰。事變假注書白師謹。時無職名。令該曹依例付軍職冠帶常仕。何如。傳曰。允。
정조 1년
李亨逵。以禮曹言啓曰。今此式年雜科覆試。今十月十七日當爲設場於本曹。而庭試文科初試一所。同月二十日。當爲設場於本曹矣。雜科覆試。勢未及出榜於二十日之前。雜科覆試。移設於典醫監。何如。傳曰。允。
정조 1년
徐有防。以兵曹言啓曰。今十月十一日武臣賓廳武經講書日次。而親臨文臣殿講相値。不得爲之之意。敢啓。傳曰。知道。
정조 1년
李亨逵。以內醫院言啓曰。院鍼醫有闕代。醫人崔曄。鍼術精詳。以此人差下。令該曹依例付軍職冠帶常仕。何如。傳曰。允。
정조 1년
右議政徐命善箚曰。伏以。臣於昨夕筵退之後。忽覺渾體寒粟。頭疼如碎。歸臥私次。昏倒不省。達宵至曙。一味宛轉。今日賓對。徒隷已集。而欲起還仆。竟不能自力。病裏惶悚。如添一症。玆敢略構短箚。仰瀆宸嚴。伏乞亟賜譴何。以安私分焉。答曰。省箚具悉卿懇。美𧏮雖爲卿憫之。亦當自底勿藥。卿其安心勿辭。益加善攝。以副小子慇懃之意焉。
정조 1년
丁酉十月初十日辰時。上御誠正閣。都承旨入侍時。行都承旨洪國榮。記事官柳孟養。記注官金鳳顯卜台鎭。以次進伏訖。國榮曰。夜間聖體。若何。上曰。一樣矣。國榮曰。去夜寢睡。何如。上曰。善寢矣。命讀右議政徐命善箚子。國榮讀奏。上曰。右相之病何如云耶。國榮曰。昨日筵退歸家時。冒夜氣出去。故素患頭風發作。而不甚大段云矣。上曰。今日次對。各道請災狀啓。當盡爲稟處乎。國榮曰。災結則戶判當爲主管。而戶判今方出去。大臣則似不獨斷稟處矣。上曰。明日禁營習陣。卿當進去。而卿方在宿衛。不可暫離。令他將臣進去。何如。國榮曰。聖敎誠好矣。命退去。諸臣以次出。
정조 1년
丁酉十月初十日巳時。上御熙政堂。大臣備局堂上下直。邊將同爲入侍時。領議政金尙喆。左議政鄭存謙。知中樞府事具善復。判敦寧李重祜。刑曹判書鄭光漢。兵曹判書金鍾秀。行副司直李漢膺。開城留守兪彦鎬。吏曹參議鄭民始。大司諫宋載經。副校理鄭志儉。右承旨徐有防。記事官鄭東浚。事變假注書閔孝克。記注官金鳳顯卜台鎭。永宗僉使李文爀。以次進伏訖。尙喆曰。日間聖體。若何。上曰。一樣矣。尙喆曰。王大妃殿氣候。若何。上曰。一樣矣。尙喆曰。惠慶宮氣候。若何。止曰。一樣矣。尙喆曰。今番武科殿試時。太用寬典。實爲盛德事。不勝欽仰之至矣。上曰。殿試三次見落。則仍爲削科云。此耳目之所未覩記者也。甚爲矜憐。故特用寬典。而規矩中有帿箭貫革。亦是異事矣。鍾秀曰。伊日景像。喜可掬矣。尙喆曰。各道請災狀啓次第來到。而度支長姑未入來云。待其入來。後日次對。商議稟處。似好矣。上曰。似然矣。尙喆曰。今日別無稟處之事。而目下甚悶。卽關西事也。守令則雖以民情之遑急。有所論報。而道臣之擅許。至於十餘萬石。此莫非道臣擅許之罪也。四十守令。已有拿問之命。而至於道臣。亦不可不嚴處矣。上曰。守令之論報巡營。請得加分。雖出於民情之遑急。而道臣之擅許。至於十三萬石零。其在朝家處分四十守令。亦不可不一番拿問。至以道臣言之。擅許之罪。亦難逭矣。尙喆曰。守令旣命拿問。前道臣宜施島配之典矣。上命書傳敎曰。守令雖因民情之遑急。有所論報於道臣。而其登聞與否。專在道臣。則其擅分其數。至於十餘萬石之多。論以法意。決難容貸。且諸守令。待其爰辭。當有處分。而至於耗穀。前道臣預期區處。事雖迂闊。皆歸公用。記簿昭在云。此則與染指大有異焉。不必査問。然法不可不嚴。與其先罪報營之四十守令。不若罪擅許之一道臣。平安前監司徐命膺。中道付處。尙喆曰。中道付處。似涉。如何。以島配下敎則。似好矣。上曰。注書出去。輔國重臣。有中途付處之例乎。知入。閔孝克承命而出。還奏曰。輔國之付處有前例云矣。上謂尙喆等曰。予每欲下敎而未果矣。至以洪良浩事言之。旣無眞執之事。且有可惜之才。故欲爲收用者久。而慶興適有窠。方欲特除。卿等之意。何如。尙喆曰。渠若有罔赦之罪。則雖有可惜之才。豈可容貸。而旣無眞執之事。則不可永棄。聖敎誠好矣。存謙曰。旣無眞犯。而永棄於聖世。誠爲可矜矣。上命書傳敎曰。人不可終棄。其才可惜。副司直洪良浩。慶興府使除授。其令效力於邊地。尙喆曰。今秋風水後。諸道風落木。方有先爲報來處。待其齊到。當依舊例發送備郞摘奸。若有不善擧行之處。則當該帥臣。難免重責。爲先以此申飭。何如。上曰。依爲之。出擧條尙喆曰。義州卽邊方重地。旣得其人。速令辭朝。似好矣。上曰。義州府尹李命植明日辭朝。榻前定奪有防曰。事變假注書閔孝克。傳命之際。旣多顚錯。出入之時。不由其路。事極駭然。本院請推之外。無他可施之罰。何以爲之。敢稟。上曰。汰去。可也。出擧條鍾秀曰。入直禁軍一番內。五十人移直於舊扈衛軍官廳。以本曹堂上軍官領番。已三朔矣。堂上軍官之領率禁旅。全無等分。難責紀律。況今則宣薦禁軍。旣已啓下。將循次入直矣。若仍以堂上軍官。領率宣薦禁軍。則尤不成事面。合有變通之道。故敢稟矣。上曰。何以則好耶。御營大將具善復曰。堂上軍官設立之初。曾經州牧之武弁差出。而漸至卑下。今爲禁旅閑散。依古法數三窠。以宣薦營將府使之人。差出領率入直。則無異於本番將之統率。以此變通。似好矣。上曰。大臣之意。何如。尙喆曰。兵判變通之請。果是事勢之不可已者。欲以內禁將一員加數入直。則亦甚掣礙。御將所奏。恐似得宜矣。存謙曰。堂上軍官。以履歷之可合內禁將者。復舊差出。而領率入直則果好矣。上曰。依爲之。出擧條鍾秀曰。明日文臣殿講時。侍衛不可不備。而副摠管李在簡呈辭受由。魚錫定實病危重。今姑改差。口傳差出。何如。上曰。依爲之。出擧條善復曰。明日本廳習陣日次。而以禁營之退行。再明日當行操矣。此後習陣退行時。各營次次排日爲之事。定式施行。何如。上曰。依爲之。出擧條載經所啓。請大靜縣爲奴罪人金壽賢更令王府。設鞫嚴問。依律處斷。上曰。不允。又所啓。請爲奴罪人河翼龍金重得亟命王府。設鞫得情。快正王法。上曰。不允。又所啓。請海南縣定配罪人李弘濟亟令王府。設鞫嚴問。上曰。不允。又所啓。請海南縣竄配罪人金載順亟令王府。設鞫嚴問。上曰。不允。又所啓。請亟收安置罪人睦祖煥量移之命及放逐罪人鄭遠達李俊永。島配罪人閔百奮放釋之命。以嚴隄防。上曰。不允。又所啓。請寢竄逐罪人朴宗岳放釋之命。上曰。不允。又所啓。請遠竄罪人聖中。放逐罪人有臣宗甲義駿等竝令王府。設鞫嚴問。期於得情。快正王法。上曰。不允。又所啓。請鄭克煥宋翼彦宋載中李鎭常吳翰源金載器趙德潤洪時溥李心淵朴相集李商進復一等十二人。已物故外。亟令嚴鞫。快施當律。上曰。不允。又所啓。請還寢秀愛福氷等酌處之命。依律處斷。上曰。不允。又所啓。請海美縣定配罪人申光復更令王府。嚴鞫得情。上曰。不允。又所啓。請楸子島定配罪人尹弘烈亟令王府。設鞫嚴問。上曰。不允。又所啓。請金甲島爲奴罪人克觀。古今島爲奴罪人克泰。泗川縣定配罪人萬赫更令王府。嚴鞫得情。快正王法。上曰。不允。又所啓。請定配罪人具翼遠亟寢酌處之命。仍令王府。嚴鞫得情。快施當律。上曰。不允。又所啓。請減死安置罪人大燮亟寢酌處之命。仍令王府。設鞫得情。快正王法。上曰。不允。又所啓。請減死罪人弼海亟寢酌處之命。仍令王府。設鞫得情。快正王法。上曰。不允。又所啓。請放逐鄕里罪人尹得毅施以屛裔之典。上曰。不允。上曰。下直邊將進前。文爀進伏。上下詢職姓名及履歷訖。命宣諭。仍命退。諸臣以次退出。
정조 1년
丁酉十月初十日未時。上御誠正閣。藥房副提調持加減交濟湯入侍時。副提調洪國榮。記事官柳孟養。記注官金鳳顯卜台鎭。醫官慶絢。以次進伏訖。國榮曰。俄者伏見洪良浩。慶興除授傳敎。則辭敎懇惻。足可以感豚魚矣。上曰。旣無可執之罪。而作爲廢枳之人。甚爲可矜。且其才學亦爲可惜。故有此敎。而便同罰矣。國榮曰。雖無可執之罪。臺章旣已聲罪。則止於廢枳。於渠猶爲萬幸。而聖度包容。赦其罪而收用。凡在瞻聆。孰不欽歎。聖世無棄物云者。正爲如此道也。上曰。徐命膺付處事。何如。國榮曰。報營之罪。比之擅許。猶屬薄過。傳敎中先罪報營之四十守令。不若罪擅許之一道臣云者。誠切當下敎也。加分之數。多至十餘萬石。而初不狀稟。擅便許分。烏可免付處之罰乎。上曰。大臣則請其島配。而此則似過矣。若論其罪。則大臣島配之請。無或怪矣。命入湯劑。絢奉湯劑進前。上進御。命讀禮兵曹草記。國榮讀奏訖。命退去。諸臣以次出。
정조 1년
丁酉十月初十日酉時。上御誠正閣。都承旨入侍時。行都承旨洪國榮。記事官柳孟養。記注官金鳳顯。記事官林錫喆。以次進伏訖。上命讀次對擧條。國榮讀奏。上曰。兵曹堂上軍官變通事。何如。國榮曰。旣出宣薦禁軍。則其統領之軍官。不可不變通。兵判。御將之稟議。誠好矣。上曰。以曾經州牧之人差出。而領率則何異於番將之統領乎。國榮曰。然矣。命讀文臣殿講擧案。國榮讀奏。上曰。應講人幾何。國榮曰。爲二十九人矣。上曰。比之七月稍多。而許多文臣。何其略少也。國榮曰。在外之人多矣。命讀各道狀啓。國榮讀奏訖。命退去。諸臣以次出。
정조 1년
行都承旨洪國榮藥院直。左承旨李亨逵坐。右承旨徐有防坐。左副承旨徐逈修坐直。右副承旨吳載紹坐直。同副承旨李秉模坐。注書柳孟養藥院直鄭東浚仕直。事變假注書白師謹仕。
정조 1년
徐有防。以都摠府言啓曰。今日入直內三廳武兼禁軍及軍兵等。當爲中日習射。而親臨文臣殿講相値。不得爲之之意。敢啓。
정조 1년
傳于吳載紹曰。都承旨入侍。
정조 1년
傳于李亨逵曰。下直守令留待。
정조 1년
以領議政金尙喆長湍地掃墳呈辭。傳于李亨逵曰。給由馬。饒奠床備給。
정조 1년
徐逈修。以義禁府言啓曰。平安前監司徐命膺中道付處事。承傳啓下矣。徐命膺黃海道延安府中道付處。而以承傳內辭意。具罪目依例發遣府都事。押送配所。何如。傳曰。允。
정조 1년
李秉模。以吏曹言啓曰。慶興府使洪雨輔戶奴呈狀內。矣身前任通津府使時。解由未及成出。照例遞改云。解由旣未成出。則規以格例。不可仍置依例改差。何如。傳曰。允。
정조 1년
河恩君垙疏曰。伏以。皇穹默佑。乾斷斯赫。天討克行。縟儀已擧。憤池神人慶洽宗社。仍念臣猥以無似。荐被洪造。濫資兼帶。罔非踰涯。居常懍懍。如集于木。迺者專對之命。忽下於千萬夢寐之外。此豈如臣愚迷所可一分堪承者哉。臣欲揆分量力。疾聲呼籲。則義在往役。不敢煩瀆。臣欲銜恩惑激。强顔冒當。則恐辱君命。貽羞隣國。臣之進退。實爲狼狽。縮伏屢月。恭俟公議。而駁正無聞。期日已涓。臣此不得不治任以待。而私心惶憫。實莫省所以措躬也。第伏念。臣連値國家之有故。奔走職次。不敢言私。曠闕省掃。倏過周歲。今當萬里之行。益切霜露之感。臣之父母之墓。在於長湍地。臣於奉使歷路。可以入省。而臣之高祖綾昌大君臣佺墓在於廣州地。曾祖麟坪大君臣㴭墓在於抱川地。而相距不過一日程。倘蒙恩暇。往掃於未辭陛之前。則感結幽明。當復。何如。玆敢援例仰瀆。伏乞聖兹。特許數日之暇。俾伸至情。不勝大願。臣無任屛營祈懇之至。答曰。省疏具悉。卿其依所請往省焉。
정조 1년
丁酉十月十一日辰時。上御誠正閣。都承旨入侍時。行都承旨洪國榮。記事官柳孟養。記注官金鳳顯。記事官林錫喆。以次進伏訖。國榮曰。夜間聖體。若何。上曰。一樣矣。命讀禁府徐命膺付處草記。國榮讀奏。上曰。殿講今日內可畢乎。國榮曰。日晷雖短。講員不多。可以畢講矣。上曰。承旨詣閤。侍衛整齊。仍命退去。諸臣以次出。
정조 1년
丁酉十月十一日。兼春秋張顯慶。刑曹啓目。以載寧郡殺獄罪人崔已特獄案中。釵色變動一款。令道臣更爲査啓事。覆啓蒙允。黃海監司徐有寧査啓以爲。初覆檢傷處。俱爲明的。被踢致死。斷然無疑。至於釵色變黑一款。覆檢狀及初覆檢刑吏之供。俱以爲。洗之鮮白。飮毒之說。只出於正犯死中求生之計。實因旣甚分明。服毒且沒把捉。則不可以此有所疑難是如爲白臥乎所。檢狀無發毒之形。諸證無服毒之說。飮毒一款。今已落空。崔已特依前同推。期於得情事。分付道臣。何如。啓。傳曰。依允。
정조 1년
丁酉十月十一日巳時。上御熙政堂。專經文臣殿講入侍時。行都承旨洪國榮。左承旨李亨逵。右承旨徐有防。左副承旨徐逈修。右副承旨吳載紹。同副承旨李秉模。記事官柳孟養鄭東浚。記注官金鳳顯。記事官林錫喆。以次進伏訖。上具布裹翼善冠。布圓領袍。詣熙政堂殿座。試官領議政金尙喆。兼禮曹判書蔡濟恭。禮曹參判李在協。大司成李普行。兵曹參知李敬養。工曹參議李養鼎。率講員行四拜禮。以次進伏訖。講員兪鉉章等以次進講。上謂尙喆曰。專經中善講人則宜出高栍。以爲激勸之地。可也。左承旨李亨逵曰。事變假注書白師謹。旣非傳命。而身自下階。問講員之冊名。事體殊甚未安。推考警責。何如。上曰。依爲之。出擧條上命有防讀金吾草記訖。命書判付。上曰。司譯提調口傳差出。出榻敎講員至閔孝克等講畢。上命試官先退。上曰。下直守令入侍。賤臣承命而出。與義州府尹李命植。和順縣監丁載遠偕入進伏。上曰。義州府尹進前。命植進伏。上曰。邊門鎖鑰。威令之外。尤宜飭躬。須盡鎭安之策。以副委寄之意焉。命植曰。邊門重地。雖是不堪之任。而下往後當竭誠報效矣。上命賜弓箭。仍命先退。載遠進伏。上下詢職姓名。仍命誦七事訖。命先退。上曰。慶興府使洪良浩明日辭朝。榻前定奪上命退。承史以次退出。
정조 1년
丁酉十月十一日酉時。上御誠正閣。藥房副提調持加減交濟湯入侍時。副提調洪國榮。記事官柳孟養。記注官金鳳顯。記事官林錫喆。醫官慶絢。以次進伏訖。絢奉湯劑進前。上進御。上曰。今番殿講。不通極小。近來文官。勤讀而然乎。國榮曰。一年四次之講。雖似稀闊。三朔之間。熟讀一卷。講究文義。無不着實云。果有實效矣。上曰。右相以其兄之被謫。有引義之慮乎。國榮曰。雖與其子有異。似當引義矣。上曰。俄者領相。亦以爲與其子有異。當自上勸起云矣。國榮曰。自上勸起。然後似當黽勉出仕矣。上曰。然矣。命退去。諸臣以次出。
정조 1년
行都承旨洪國榮藥院直。左承旨李亨逵坐。右承旨徐有防坐。左副承旨徐逈修坐直。右副承旨吳載紹坐直。同副承旨李秉模坐。注書柳孟養仕直鄭東浚式暇。事變假注書白師謹仕。
정조 1년
傳于李亨逵曰。下直守令中軍留待。
정조 1년
傳于李亨逵曰。下直守令中軍入侍。
정조 1년
李亨逵啓曰。卽者吏曹假郞廳來言。司譯提調口傳差出事命下。而判書李徽之疏批未下。參判徐浩修謂有難安情勢。參議鄭民始以爲旣非緊任。不得擧行云。何以爲之。敢稟。傳曰。令次官擧行。
정조 1년
吏曹口傳政事。以金鍾秀爲司譯提調。
정조 1년
傳于徐逈修曰。毓祥宮守僕高命昌帖加。還收。
정조 1년
傳于李亨逵曰。河恩君垙掃墳時。兩大君墓。饒奠床備給事。分付。
정조 1년
以江原監司金履素狀啓。蔚珍縣等官人物渰死事。傳曰。令本道恤典擧行。
정조 1년
吳載紹啓曰。平安道御史書啓。今日內回啓事命下。而吏曹判書李徽之。謂有難安情勢。且以疏批未下。屢度催促。終不擧行。何以爲之。敢稟。傳曰。令三銓擧行。
정조 1년
又以吏曹言啓曰。毓祥宮守僕高命昌帖加還收事。命下矣。高命昌帖加收來爻周之意。敢啓。傳曰。知道。
정조 1년
丁酉十月十二日辰時。上御誠正閣。都承旨入侍時。行都承旨洪國榮。記事官柳孟養。記注官金鳳顯。記事官林錫喆。以次進伏訖。國榮曰。昨日勞動之餘。聖體。若何。上曰。一樣矣。國榮曰。去夜寢睡。何如。上曰。善寢矣。命讀兵曹武科節目。國榮讀奏。上曰。庭試初試則三技。當取二技乎。國榮曰。二技規矩。可謂適中矣。上曰。向日殿試見落者。皆赴於晦日殿試乎。國榮曰。似然矣。上曰。以向日安璟事觀之。各道都試。亦不無弄奸之弊。良可寒心。國榮曰。旣曰沒技及第。而非但六技之無分。射法不成貌樣。極涉駭然。如此之類。一番懲勵。然後遐方之人。可以知科法之至嚴矣。上曰。都試之名。卽欲拔一道之尤者。而如安暻者流。不但不尤。觀其射法。似不知向方。如是而能爲沒技乎。國榮曰。後庭試。又復如前見落。則其所謂沒技。必有曲折矣。上曰。似然矣。命退去。諸臣以次出。
정조 1년
丁酉十月十二日巳時。上御熙政堂。下直守令。中軍入侍時。左副承旨徐逈修。記事官鄭東浚。記注官金鳳顯。記事官林錫喆。慶興府使洪良浩。通津府使卞至健。河東府使李羲星。平壤中軍柳光國。以次進伏訖。上曰。慶興府使進前。良浩進伏。上曰。特除卿邊門重任。須體委寄之意。以殫按撫之方焉。良浩曰。臣昏迷愚暗。自陷大戾。伏俟重辟之際。天恩罔極。拔之坑坎。特授以邊門重任。臣雖肝䐉塗地。當竭力效誠矣。上命先退。至健進伏。上曰。頃已召見。須下去懋力焉。羲星進伏。上下詢職姓名履歷訖。命誦七事。仍命退。光國進伏。上曰。爾是昨年隨柳焵入濟州之人乎。光國對曰。然矣。上下詢履歷訖。命退。諸臣以次退出。
정조 1년
丁酉十月十二日午時。上詣孝明殿。晝茶禮入侍時。左承旨李亨逵。右承旨徐有防。左副承旨徐逈修。右副承旨吳載紹。同副承旨李秉模。記事官鄭東浚。記注官金鳳顯。記事官林錫喆。以次陪從。上具衰服。就板位。俯伏哭四拜訖。詣盥洗位。北向立。有防沃水。秉模承水。載紹進巾。受巾。上詣樽所西向立。有防酌酒。亨逵受酒。上詣香案前俯伏。秉模奉爐。有防奉香。上三上香。有防進盞。秉模獻盞。上降復位。俯伏哭四拜訖。上還內。承史以次退出。
정조 1년
丁酉十月十二日未時。上御誠正閣。藥房副提調持加減交濟湯入侍時。副提調洪國榮。記事官柳孟養。記注官金鳳顯。記事官林錫喆。醫官慶絢。以次進伏訖。絢奉湯劑進前。上進御。上曰。戶判何間入來云乎。國榮曰。望後似當入來云矣。上曰。各道報災狀啓。幾乎齊到。而當此歉歲。民情遑急。許災多寡。各邑皆懸望。此是時急之事。而以戶判之出外。尙今遲延。可悶。國榮曰。歉歲災政。非不緊急。而今月內擧行。則似無不及之慮矣。命讀關東漂戶摘奸狀啓。國榮讀奏訖。命退去。諸臣以次出。
정조 1년
丁酉十月十二日酉時。上御誠正閣。都承旨入侍時。行都承旨洪國榮。記事官柳孟養。記注官金鳳顯。記事官林錫喆。以次進伏訖。上曰。吏曹御史回啓入來乎。國榮曰。姑未入來矣。上曰。禁營習陣。已爲之乎。國榮曰。昨日已爲之。今日則御營廳習陣云矣。上曰。習陣之一月三次。法意好矣。雖昇平之時。使軍卒能知坐作進退之法。以爲陰雨之備。近來戎政疎虞。器械不精。操鍊亦不着實。如此而可恃於緩急乎。爲將臣者。當各別敎訓。俾有實效。則其幸。如何。國榮曰。臣則雖曰將任。直不過一書生。軍旅之事。自多生疎。至於訓將御將。自是宿將。敎鍊等事。想必着實矣。命讀各道狀啓訖。命退去。諸臣以次出。
정조 1년
徐逈修啓曰。憲府連日監察茶時。事甚未安。除在外傳旨未下外。大司憲趙時俊。執義洪彦喆。倂卽牌招。何如。傳曰。近來合啓何去。而只請牌招耶。
정조 1년
以備忘記。傳于李亨逵曰。政官牌招開政。吏判批下。毫無更引之端。與參議一體牌招。
정조 1년
以備忘記。傳于李亨逵曰。吏曹參判徐浩修。與右相有異。似難行公於銓任。今姑許遞。
정조 1년
以吏曹參議鄭民始牌不進罷職傳旨。傳于李亨逵曰。只推。更爲牌招。
정조 1년
傳于洪國榮曰。副提調持加減交濟湯。入侍。
정조 1년
以李儒慶姜鳳瑞金孝眞吳泰賢姜彙鈺禁推傳旨。傳于徐逈修曰。付過放送。
정조 1년
徐逈修啓曰。卽伏見慶尙監司李性源罪人放未放啓本。則徒年以下應放之外。不須擧論。而今此勿論罪之輕重。張皇開錄者。有違格例。莫重啓本。如是疎忽。事甚未安。推考警責。原啓本還爲下送。使之改修整。上送。何如。傳曰。允。
정조 1년
李亨逵啓曰。吏曹判書李徽之。參議鄭民始牌不進推考傳旨及罷職傳旨。今方捧入。而開政命下之後。如是違牌。不卽擧行。事甚未安。判書更卽牌招開政。何如。傳曰。俄者丁寧下敎。則替當引義極爲非矣。更爲牌招。
정조 1년
以吏曹參議鄭民始再牌不進罷職傳旨。傳于李亨逵曰。只推。
정조 1년
李亨逵啓曰。吏曹判書李徽之。參議鄭民始再招不進推考傳旨及罷職傳旨。今方捧入。而開政命下之後。如是違牌。不卽擧行。殊極未安。判書所當更請牌招。而一日三牌。有傷事體。且門鑰已下。待明朝牌招開政。何如。傳曰。允。
정조 1년
徐逈修。以義禁府言啓曰。大逆不道罪人相吉妻老愛慶尙道機張縣爲婢。而與他罪人疊配。故移配於全羅道谷城縣矣。卽接全羅監司鄭元始狀啓。則吉賊年前率眷居生於臨陂縣。谷城之於臨陂爲二百餘里之地。移定爲婢於他邑事。令該府稟處。啓下矣。老愛咸鏡道三水府移定爲婢。而令刑曹押送配所。何如。傳曰。允。
정조 1년
又以刑曹言啓曰。因義禁府啓辭。大逆不道罪人相吉妻老愛咸鏡道三水府移定爲婢。令刑曹押送配所事。命下矣。罪人老愛前已爲婢於谷城縣。令道臣卽爲發送于三水府事。發關分付之意。敢啓。傳曰。知道。
정조 1년
吏曹判書李徽之疏曰。伏以。無似之賤。濫叨匪據。月已再更。政亦屢參。瘡疣頻出。伎倆畢露。人雖不言。臣方自訟。得見都憲之疏。尤不勝瞿然慙恧。繼之以震懍也。噫。秉銓衡者。徒任一己之私。不思天職之公。使人才不擧。世道日乖。苟如其言。則是誠何如人耶。上負委任之責。下啓躁競之門。宜其竄之誅之。俾蔑公者爲戒。而惟我殿下。天地之量。懋爲含包。雷霆之威。不卽輕施。譴責尙靳。職銜自如。臣誠曲荷聖念。感祝洪恩而第上天至嚴。示警於銓注之不公。乃有雷電之變。憲臣之以此斥臣者。亦可謂深見乎致災之本也。殿下雖不欲遽然退黜。姑且置而勿論。其於天怒何。其於人譏何。臣之必遞。於斯可決矣。嗚呼。臣本才疎而質鈍。學短而識淺。不合是任。伏想聖鑑俯燭。臣亦自甚明。豈欲久叨激揚之任。不思仰體疏通之政。而知人已愧於山濤。秉公不及於仁傑。藻鑑之明。藥籠之備。非臣所能庶幾。自絶私意。俾杜倖路。少效涓埃之萬一。而豈意今日世道由臣而壞。天災由臣而生乎。臣方數殃而自悼。何忍抗顔而苟蹲。又於憲疏中所論乙未榜事。尤有萬萬驚怖者。臣於伊時。不幸當主文之役。則彼所指試官。知非別人也。蓋此科初不相與合考。而命官盡置落考。所餘試券竝預次。只有二十二張。衆所目擊。焉可誣也。臣於昨年。亦嘗自引而竢罪矣。聖明悉燭實狀。至下飭敎曰。主試者申晦也。浮言者賊黨也。豈可以此替當。自引無意。臣伏讀聖諭。此心已暴。感激恩私。不敢自阻。今者臺言如此。恐懼縮伏。只俟處分之不暇。官職去就。尤何可論也。伏乞聖明。特軫弭災之策。亟治臣罪。俾戒循私之徒。以謝人言。以安微分。千萬至願。臣無任屛營祈懇之至。答曰。省疏具悉。都憲之泛論銓家。非直指卿。何必過引。至於乙未榜事。昨年所諭。旣是丁寧。則卿何當不當之嫌乎。勿辭察任。
정조 1년
丁酉十月十三日。兼春秋張顯慶。義禁府啓目。永柔前縣令鄭益儉。居官不法幻弄倉穀。早秋捧糴。欲爲彌縫之計事。因平安監司狀聞。有拿處之命矣。嚴問之下。泛稱遲晩。刑推得情。何如。啓。傳曰。道啓除良。御史之供以擅分等許多不法之事。亦皆指陳。到此之後。更無推諉之道。苟不明白直招。則固當加刑取服。依律處斷是如乎。以此意更良嚴問取服。期於得情爲良如敎。
정조 1년
義禁府啓目。平安道暗行御史沈念祖。論以奉使之體。所失甚多事。因傳敎拿問。泛稱遲晩。所當請刑是乎矣。依先朝受敎議處。何如。啓。傳曰。原供辭殊欠別白兺除良。難免彌縫之跡是如乎。依此判付。更良嚴問口招爲乎矣。其中鄭益儉事段。報營之外。擅分之穀數。至於四千石之多。而六月催科。又是不法之大者是遣。況旀御史還至巡營。果以此有所言及於道臣納招。則以何意思。及其論啓益儉也。乃反藏頭去尾。混圇爲目是喩。觀此供辭。則雖以濫出之跡。混於應賣虛留之數。雜於加分。卒難覈得。未能區別。爲發明之階是乃。大抵反面之期。自朝廷元無刻日督迫之事。則又以何故。不能詳細査覈。到今諉之。卒難區別。有若不敢過期踰時之事然乎是喩。此爲窘遁之端是旀。濫分道臣守令之不能請勘事段。繡衣之責。惟在奉法不撓是旀。且況封書中穀簿條。縷縷辭意。不翅丁寧是隱。則抑何道理。擅許之道臣。曾不論罪。濫分之守令。又無請勘。而忽以前所未有之報營加分。營穀未會減邑加分等乖常名目。至煩於奏御文字是喩。又是萬萬駭然兺不喩。供辭中初曰。四十二州之一時請勘。亦涉重難是如爲遣。更曰擬於登對時。分別多少。以請處分是如。納招是如乎。考之續典。擅分守令勿論石數多少。竝皆有罪。輕罪不下於奪告身。則穀數多少。元無可論。此一段尤不成說是置。從前之說則似爲四十守令之一時被罪。而從後之說。則乃反盡驅四十守令。於定配及奪告身之科。何其始寬而終酷耶。告君之辭。不容如是其矛盾。豈其御史之急於避罪。而未能周思而然乎。右項條件。竝只一一逐條。更爲推問爲旀。且聞大臣之言。所謂報營加分等名色之現發。御史初不於犯科各邑良中。躬自査閱。目擊虛實。而到巡營之後。始乃只取該吏之招。以此謄之書啓云。於是乎御史不職之罪。益無所逃矣。然則所謂書啓。不過謄出巡營擅許之文簿。則各邑之中。安知更無巡營擅許之外。自本邑幾包穀。又自擅分之事乎。當初封書中穀簿反閱。使之逐邑逐庫。親執擧行爲敎。則又何不詳細反閱。而旣於到邑之時。不得執頉。及其到營之後。始乃査問是喩。此又大違前席懃懇之喩是旀。且曰逐邑逐庫。親執査閱。果如封書中辭語是良置。且有大不然者。書啓中旣曰百餘日內。歷遍七千餘里云爾。則以此推之。每邑各倉之反庫。必當動費數日是如乎。除此反庫之暇是隱。則七千餘里。一日趲程。必過數百里。然後始可遍踏一道。此亦成說乎。御史之不能細加按廉。到此尤無自明之路是去乎。抑何事端。違越封書辭意。其所僨事。至於此甚是喩。如前除良分明條陳。俾無更招之弊爲良如敎。
정조 1년
丁酉十月十三日辰時。上御誠正閣。都承旨入侍時。行都承旨洪國榮。記事官柳孟養。記注官金鳳顯。記事官林錫喆。以次進伏訖。國榮曰。夜間聖體。若何。上曰。一樣矣。國榮曰。去夜寢睡。何如。上曰。善寢矣。命讀江原道慰諭御史狀啓。國榮讀奏訖。上曰。家舍雖幸全保。田畓穀物旣皆漂失。則何以辦出官納乎。亦甚矜惻。國榮曰。以此狀啓觀之。則民情實爲矜憐。御史所請。似當特爲許施矣。上曰。然矣。命讀平安道御史沈念祖供辭。國榮讀奏。上曰。供辭全無別白。顯有彌縫之意。誠極寒心。封書中第一條。旣是加分事。則雖升斗之分。若有犯法。則當逐邑論罪。而供辭中曰。以四十二州之一時請勘。亦涉重難云者。此豈奉使之臣所可說道哉。良可慨然。國榮曰。加分旣是國法之最大者。則守令如有所犯。其所請罪。不獨四十州。雖四百州。無所不可。而不此之爲。專事彌縫。亦涉苟且矣。上曰。報營二字之目。亦涉駭然矣。國榮曰。大違書啓體段矣。命退去。諸臣以次出。
정조 1년
丁酉十月十三日巳時。上御誠正閣。同副承旨入侍時。同副承旨李秉模。記事官鄭東浚。記注官金鳳顯。記事官林錫喆。以次進伏訖。上命書傳敎曰。觀此江原道慰諭御史狀啓。渰死之人命。漂失之家戶。略施蠲恤。而至於水勢所及。田畓穀物之漂沒民人。不可以家舍之僅得全保。無存恤之政。誠如繡啓。當此催科之時。不可遲滯。被災邑各樣舊身布及今年條身布。竝依狀請一倂停退。御史亦以此意。曉諭民人。期於奠居安業之地事。下諭于御史沈豊之處。又命書金吾時囚罪人沈念祖及鄭益儉供辭判付訖。上曰。今日開坐事。分付禁府。仍命退。承史以次退出。
정조 1년
丁酉十月十三日未時。上御誠正閣。藥房副提調持加減交濟湯入侍時。副提調洪國榮。記事官柳孟養林錫喆金勉柱。醫官慶絢。以次進伏訖。上曰。翰林遠路。何以往來乎。勉柱對曰。無事往來矣。上曰。卿見沈念祖供辭判付乎。國榮曰。伏見矣。上曰。其問目措語。何如。國榮曰。聖敎誠切當矣。上曰。禁府方開坐云乎。國榮曰。已開坐云矣。上曰。關東漂戶之身布停退。亦可爲蠲恤之政乎。國榮曰。方此催科之時。有此停退之命。亦足爲恤民之大政矣。命入湯劑。絢奉湯劑進前。上進御。命退去。諸臣以次出。
정조 1년
丁酉十月十三日酉時。上御誠正閣。都承旨入侍時。行都承旨洪國榮。記事官柳孟養林錫喆金勉柱。以次進伏訖。上曰。政官入來乎。國榮曰。連爲違牌云矣。上曰。吏判疏批。旣諭其不當引之事。何如是一味爲嫌。屢違召命乎。良可慨然。國榮曰。聖敎旣是丁寧。則一向引義。似涉過當矣。上曰。參議旣無可引之事。而又何違牌。國榮曰。判堂旣不出。故次堂之連爲獨政。有所不安。今者違牌。似無怪矣。上曰。俄者臺諫牌招。啓辭已言之。而謂以合辭方張。而無一人詣臺傳啓者。何故而然也。國榮曰。臺諫旣無有情勢者。而連日闕啓。事甚未安矣。上曰。名曰諫臣。而不但不爲來諫。竝與前啓而久闕。良用慨然。命讀各道狀啓。國榮讀奏訖。上曰。政官連爲催促。仍命退去。諸臣以次出。
정조 1년
徐有防。以都摠府言啓曰。今日入直內三廳武兼禁軍及軍兵等中日習射。請出標信。傳曰。知道。
정조 1년
徐逈修啓曰。兩司多官或在外。或傳旨未下。屢日闕啓。事甚未安。除在外傳旨未下外。大司憲趙時俊。執義洪彦喆。竝卽牌招。何如。傳曰。允。
정조 1년
傳于徐逈修曰。右副承旨入侍。
정조 1년
李亨逵啓曰。吏曹判書李徽之。參議鄭民始牌招不進推考傳旨及罷職傳旨。今方捧入。而開政命下之後。如是違牌。不卽擧行。事甚未安。判書更卽牌招開政。何如。傳曰。此何道理。更爲牌招。牌去來催促。違牌。勿爲呼望。
정조 1년
李亨逵啓曰。吏曹參議鄭民始。旣有只推之命。一體牌招開政。何如。傳曰。允。
정조 1년
又啓曰。吏曹判書李徽之謂有情勢。特敎申飭之下。懸牌闕外。屢度催促。終不膺命。事體所在。誠極未安。吏曹判書李徽之。從重推考。何如。傳曰。允。
정조 1년
傳于徐有防曰。右承旨馳詣宗廟景慕宮。殿內奉審。祭物看審。諸執事。進排官摘奸以來。
정조 1년
京畿監司權噵狀啓。楊州居洪淵女息等爲虎囕死燒死事。傳于李秉模曰。令本道恤典擧行。
정조 1년
李亨逵。以吏曹言啓曰。今此宗廟景慕宮望祭大祝。皆以侍從塡差。而時無職名人員。令該曹口傳付軍職。何如。傳曰。允。
정조 1년
徐逈修。以義禁府言啓曰。平安道暗行御史沈念祖書啓據吏曹回啓內。渭原郡守金㻐狼藉贓汚。龜城府使尹珖發賣還穀之罪。令該府處之事。允下矣。以還穀加分事。金㻐前已拿囚。以書啓中辭意。添問目取招。尹珖拿囚後。亦爲添問目取招。何如。傳曰。允。
정조 1년
執義洪彦喆啓曰。請大靜縣爲奴罪人金壽賢依律處斷。請爲奴罪人河翼龍金重得亟令王府。設鞫得情。快正王法。請梁山郡定配罪人錫達依律處斷。請削黜罪人金漢耆亟施竄配之典。請海南縣竄配罪人金載順亟令王府。設鞫嚴問。請故判書李潭亟施追削之典。請遠配罪人洪達洙亟令王府。更加嚴鞫。依律處斷。請遠竄罪人聖中亟令王府。設鞫嚴問。期於得情。快正王法。請削版罪人有臣宗甲義駿竝令王府。設鞫嚴問。依律處斷。請鄭克煥宋翼彦宋載中李鎭常吳翰源金載器趙德潤洪時溥李心淵朴相集李商進復一等已物故外。設鞫嚴問。快施當律。請黑山島島配罪人李普溫設鞫嚴問。請鍾城府定配罪人趙濟泰。海南縣定配罪人李潤成更令王府。設鞫得情。施以當律。請定配罪人趙嵎亟寢酌處之命。仍令王府。設鞫得情。夬正王法。請減死安置罪人興老亟寢酌處之命。仍令王府。設鞫得情。夬正王法。答曰。不允。
정조 1년
丁酉十月十四日。兼春秋張顯慶。義禁府啓目。沈念祖口招。以判付內辭意。逐條盤問。所供如此。上栽。何如。啓。傳曰。觀此供辭。許多自明之說。未足爲脫空之端是如乎。此則姑從含垢之義。付諸不昏則謬之科。不害爲朝廷尙寬之政是乃。渠供中或有更問後査處之事是遣。又或有曉譬而牖迷之端乙仍于。更良發問爲去乎。其一。渠供中四十二州守令。以報營加分外。又有擅分等犯科之十餘邑段。毋論石數。固當據律勘處事也。御史當初之不能直陳於書啓。旣失奉使之體是遣。昨供中只曰四十守令之一時請勘。事涉重難云。而末稍但以妄擬登對。以請處分八字。隱映納招是如可。到今再招之後。始乃以十餘守令之又自擅分。略有指陳者。又欠誠實兺除良。報營加分之四十守令。旣曰人數之太多。歸之重難之端是隱。則其中尤不法之十餘守令。豈以人數之太少。屬之闊略之科是喩。於多於少。若是彌縫者。其可曰奉法不撓。無所欺隱者乎。所謂爰辭。節節顚錯是乎矣。此則別無更問之端。故姑不逐段更招是乎乃。同報營外擅分等犯科之十餘守令乙良。職姓名及諸般犯科等罪狀。竝以一一現告爲旀。其一。渠供中巡營文書謄出事也。御史雖以未到巡營之前。取來巡營文書而考見。欲爲分疏之階。是乃御史之罪。在於不能逐庫逐邑。詳閱穀簿。而只憑營上文書。忙急登啓。以漫漶了當爲主是置。巡營文書之移關取見事段。御史良置。旣不發明。則至於到營與不到營與否。元非係干於本罪是隱。則自明之說。行査之請。眞所謂皮之不存是如乎。豈其陳暴是急。首尾不顧之致是喩。此亦迷錯之一端也。以此判付。添問目。更爲口招以啓爲良如敎。
정조 1년
義禁府啓目。穩城府使李尙直。逆趾家書札。使官隷往復事。因傳敎拿鞫。問目內辭緣。承服不冬。刑推得情。何如。啓。傳曰。觀此供辭。其所發明。有若以全不近似之說。勒問於渠者然是如乎。無官隷上京之便。設如渠供是良置。不薪之堗。煙豈生乎。渠之氣味。或與凶賊輩。不遠之致是去乃。不然則渠之不知之中。或有往來之便是去乃。又或有渠果符同通信。到今發明是去乃。無出於三者之間。此等非類。不置典刑。而王府關石。將用於何哉。更良嚴問取服。期於得情爲乎矣。若復如前粧撰是隱。則小而加刑。大而設鞫。斷不饒貸。以此添問目究覈爲良如敎。
정조 1년
刑曹啓目。工曹書吏金斗樞。惠民署書員崔命郁等。身爲該吏。莫重傳敎之下。釐正事。不卽擧行。因傳旨科治。旣已遲晩。所當勘律是乎矣。旣有扙問以奏之命。上裁。何如。啓。傳曰。杖旣過矣。分揀放送爲旀。拿處官員。亦爲放送爲良如敎。
정조 1년
丁酉十月十四日辰時。上御誠正閣。都承旨入侍時。行都承旨洪國榮。記事官柳孟養林錫喆金勉柱。以次進伏訖。國榮曰。夜間聖體。若何。上曰。一樣矣。國榮曰。去夜寢睡。何以爲之乎。上曰。善寢矣。命讀沈念祖再供。國榮讀奏。上曰。巡營文書之謄出。渠亦不得發明矣。國榮曰。然矣。上曰。四十州報營外。又有十餘邑擅分之事云。旣知如此之不法。則書啓中初不擧論。已極無狀。而原供辭只以登對稟處云云之說。隱暎不發。再供以十餘邑不法之事吐實。究其心迹。尤不誠實。此豈奉使執法之道乎。良可寒心。國榮曰。初供之不爲直陳。殊涉未安矣。上曰。旣有擅分之十餘邑。則又不直陳某某。此亦不可不更問也。國榮曰。似然矣。上曰。右相今日獻官。又不入來乎。國榮曰。聞難安於私義。不得入來云矣。上曰。旣與其子有異。何如是一味引義乎。國榮曰。雖與其子有異。其兄方在謫。則爲其弟者。似不敢厭然出仕。自上若有飭敎。則一番陳箚後。似當膺命矣。命讀各道狀啓。國榮讀奏訖。命退去。諸臣以次出。
정조 1년
丁酉十月十四日巳時。上御誠正閣。右承旨入侍時。右承旨徐有防。記事官鄭東浚。記事官林錫喆金勉柱。以次進伏訖。上命讀金吾草記。有防讀奏訖。命書御史沈念祖供辭判付。又命書穩城前府使李尙直供辭判付訖。上命退。承史以次退出。